প্রকাশ্যে মহিলাকে ইট দিয়ে মারধোর, সল্টলেকে হুলুস্থুল কাণ্ড

ওয়েব ডেস্ক: প্রকাশ্য রাস্তায় আস্ত থান ইট দিয়ে মহিলাকে মারধোর (Woman Hit)। এমনই ভয়ঙ্কর ছবি ধরা পড়ল সল্টলেকের (Salt Lake) চিংড়িঘাটা সংলগ্ন শান্তিনগর অঞ্চলে। এই এলাকাতেই এক মহিলার উপর নৃশংস হামলার অভিযোগকে ঘিরে চাঞ্চল্য ছড়িয়েছে। অভিযোগ, প্রকাশ্য রাস্তায় হাতে থান ইট নিয়ে ওই মহিলার উপর হামলা চালায় এক ব্যক্তি। পুলিশে অভিযোগ দায়ের হলেও, এখনও অধরা মূল অভিযুক্ত। আতঙ্কে রয়েছেন আক্রান্ত মহিলা ও তার বান্ধবী।

জানা গিয়েছে, এই হামলার ঘটনাটি ঘটে ১৮ই মার্চ রাত্রে। শান্তিনগরের একটি বাড়িতে দুই মহিলা ভাড়া থাকেন। সেদিন রাতে তাঁরা দেখতে পান, তাঁদের পার্ক করা গাড়িটি কেউ ভাঙচুর করার চেষ্টা করছে। তৎক্ষণাৎ নিচে নেমে গিয়ে তাঁরা পার্কিংয়ের দায়িত্বে থাকা টিঙ্কু মণ্ডলের সাথে কথা কাটাকাটি শুরু করেন। এরপর ওই দুই মহিলা বিধাননগর থানায় (Bidhan Nagar Police Station) ফোন করলে পুলিশ ঘটনাস্থলে পৌঁছে টিঙ্কু মণ্ডল ও তার সঙ্গীকে আটক করে নিয়ে যায়।

আরও পড়ুন: ছাত্রীদের সঙ্গে শিক্ষকের অশালীন আচরণ, বিক্ষোভে অভিভাবকরা

পরদিন তারা জামিনে মুক্তি পেয়ে ফিরে আসার পরই শুরু হয় আরও বড় বিপত্তি। অভিযোগ, অভিযুক্তরা ফিরে এসে ওই দুই মহিলাকে নিচে ডেকে পাঠায়। নিচে নামতেই তাঁদের উপর চড়াও হয় টিঙ্কু মণ্ডলের স্ত্রী এবং তারপর টিঙ্কু মণ্ডল হাতে ইট তুলে নিয়ে এক মহিলাকে আঘাত করতে শুরু করে। গুরুতর আহত অবস্থায় তিনি কোনও রকমে সেখান থেকে পালিয়ে আসেন এবং ফের থানায় অভিযোগ জানান।

হামলার অভিযোগ দায়ের হলেও অভিযুক্ত টিঙ্কু মণ্ডল এখনও অধরা। ফলে আক্রান্ত মহিলা এবং তাঁর বান্ধবী চরম আতঙ্কের মধ্যে দিন কাটাচ্ছেন। পরিস্থিতির দ্রুত নিষ্পত্তির দাবিতে তাঁরা মঙ্গলবার বিধাননগরের অ্যাসিস্ট্যান্ট পুলিশ কমিশনারের সঙ্গে দেখা করে পুরো ঘটনার বিস্তারিত বিবরণ দেন।